AZ ELSŐFOKÚ BÍRÓSÁG VÉGZÉSE (negyedik tanács)
2008. szeptember 9.
T‑143/08. sz. ügy
Luigi Marcuccio
kontra
az Európai Közösségek Bizottsága
„Közszolgálat – Szociális biztonság – A felperes bizonyos orvosi költségeinek 100%‑os megtérítése iránti kérelem elutasítása”
Tárgy: Többek között egyrészt a felperes bizonyos orvosi költségeinek 100%‑os megtérítése iránti kérelmet elutasító határozat, másrészt
egy orvosi vizsgálat költségeinek az egészségügyi szakemberekkel való konzultációra alkalmazandó szabályok szerinti megtérítését
megtagadó, az Európai Közösségek közös egészségbiztosítási rendszerének kifizető hivatala által hozott határozat megsemmisítése,
valamint a Bizottságnak meghatározott gyógykezelési költségek megfizetésére való kötelezése iránti kereset.
Határozat: Az Elsőfokú Bíróság a keresetet mint elfogadhatatlant elutasítja. A felek maguk viselik saját költségeiket.
Összefoglaló
Tisztviselők – Szociális biztonság – Egészségbiztosítás – A gyógykezelés költségei – Súlyos betegség – 100%‑os megtérítés
– Feltételek
(Személyzeti szabályzat, 72. cikk, (1) bekezdés; egészségbiztosítási szabályzat, 28. cikk, és I. melléklet, IV. pont)
A személyzeti szabályzat 72. cikkének (1) bekezdése alapján a gyógykezelési költségek 100%‑os megtérítésének az a feltétele,
hogy a szóban forgó betegség az e rendelkezésben kifejezetten említett betegségek közé tartozzon, vagy hogy a kinevezésre
jogosult hatóság elismerje, hogy az említett betegség hasonlóan súlyos, mint a rendelkezésben említett betegségek. Ebből a
célból nyilvánvalóan az érdekelt köteles jelezni, hogy milyen betegségről van szó, és benyújtani az igazoló iratokat. Ebben
a tekintetben egyrészt az Európai Közösségek tisztviselőinek egészségbiztosítására vonatkozó közös szabályzat 28. cikkének
megfelelően a költségek megtérítése iránti kérelemhez mellékelni kell az eredeti igazoló iratokat, másrészt e szabályozás
I. mellékletének IV. pontja szerint az annak elismerése iránti kérelemhez, hogy a betegség a személyzeti szabályzat 72. cikkének
(1) bekezdésében említett négy betegséghez hasonlóan súlyos, mellékelni kell az érdekeltet kezelő orvos jelentését.
Amennyiben a kérelem semmilyen új tényt nem tartalmaz, amely igazolhatná az érintett tisztviselő gyógykezelési költségeinek
100%‑os megtérítését, e kérelem benyújtását követően az adminisztráció hallgatása egyáltalán nem módosítja a tisztviselő jogi
helyzetét, amely azon korábbi kérelemre vonatkozó hallgatólagos elutasító határozatból ered, amely kérelemben a tisztviselő
már az adminisztráció tudomására hozta ezt az igényét, ennélfogva az adminisztráció hallgatása nem minősül a személyzeti szabályzat
90. és 91. cikke értelmében vett sérelmet okozó aktusnak.
(lásd a 37., 39. és 41. pontot)